Արթիկի N5 դպրոցի երբեմնի շրջանավարտ Սերգեյ Առաքելյանը, ով ներկայում IDBank-ի Թվային բանկինգի տնօրենն է, ևս ներկա էր դասարանի հանդիսավոր բացմանը։ Նրա խոսքով, IDBank-ը սոցիալական պատասխանատվության ծրագրերից հատկապես կարևորում է երեխաների համար կրթական նոր հնարավորությունների ստեղծման ծրագրերը։ «Նախ, անչափ ուրախ եմ, որ պատահականության սկզբունքով նորոգման համար ընտրվել է հենց այն կրթօջախը, որում ես եմ սովորել ժամանակին։ Որպես այս դպրոցի շրջանավարտ հպարտ եմ, որ այսուհետ IDBank-ի ջանքերով իմ դպրոցի աշակերտական ներկայիս սերունդը կհաղորդակցվի նորագույն տեխնոլոգիաներին և կսովորի ծառայեցնել դրանք իր նպատակներին։ Եթե հաշվի առնենք, որ մենք մեծ թափով շարժվում ենք դեպի թվայնացում, և առհասարակ արդեն դժվար է թերագնահատել տեղեկատվական տեխնոլոգիաների դերն աշխարհում, ապա տրամաբանական է, որ IDBank-ը ցանկություն է հայտնել Արթիկի դպրոցում հենց ՏՏ դասասենյակ ստեղծել», -նշել է Սերգեյ Առաքելյանը և ավելացրել, որ IDBank-ի այս նախաձեռնությունը շարունակական է լինելու։ IDBank-ի թվային բանկինգի տնօրենը նորաբաց համակարգչային դասասենյակում առաջին դասն է անցկացրել ՏՏ զարգացման ներկայիս առաջընթացի և ուսումնական պրոցեսում կիրառելիության մասին։